CELEX: 32015D2280
Language: lv
Date: 2015-12-07 00:00:00
Title: Komisijas Īstenošanas lēmums (ES) 2015/2280 (2015. gada 7. decembris) par DENSO efektīvā maiņstrāvas ģeneratora apstiprināšanu par inovatīvu tehnoloģiju vieglo automobiļu CO2 emisiju samazināšanai saskaņā ar Eiropas Parlamenta un Padomes Regulu (EK) Nr. 443/2009 (Dokuments attiecas uz EEZ)

8.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 322/64
            
         KOMISIJAS ĪSTENOŠANAS LĒMUMS (ES) 2015/2280
   (2015. gada 7. decembris)
   par DENSO efektīvā maiņstrāvas ģeneratora apstiprināšanu par inovatīvu tehnoloģiju vieglo automobiļu CO2 emisiju samazināšanai saskaņā ar Eiropas Parlamenta un Padomes Regulu (EK) Nr. 443/2009
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 12. panta 4. punktu,
   tā kā:
   
               (1)
            
            
               Piegādātājs DENSO Corporation (“pieteikuma iesniedzējs”) 2015. gada 10. martā ir iesniedzis pieteikumu, lai apstiprinātu savu otro inovatīvo tehnoloģiju, proti, DENSO efektīvo maiņstrāvas ģeneratoru ražīguma klasē no 100 A līdz 250 A. Pieteikuma pilnīgums tika vērtēts saskaņā ar Komisijas Īstenošanas regulas (ES) Nr. 725/2011 (2) 4. pantu. Tika konstatēts, ka pieteikumā ir visa nepieciešamā informācija, un termiņš, kurā Komisijai šis pieteikums ir jānovērtē, sākās 2015. gada 11. martā, respektīvi, nākamajā dienā pēc tam, kad tika oficiāli saņemta pilnīga informācija.
            
         
               (2)
            
            
               Pieteikums ir novērtēts saskaņā ar Regulas (EK) Nr. 443/2009 12. pantu, Īstenošanas regulu (ES) Nr. 725/2011 un Tehniskajām norādēm par pieteikumu sagatavošanu inovatīvu tehnoloģiju apstiprināšanai atbilstoši Regulai (EK) Nr. 443/2009 (“tehniskās norādes”, 2013. gada februāra redakcija) (3). Pieteikumā sniegtā informācija apstiprina, ka nosacījumi un kritēriji, kas minēti Regulas (EK) Nr. 443/2009 12. pantā un Īstenošanas regulas (ES) Nr. 725/2011 2. un 4. pantā, šķiet izpildīti.
            
         
               (3)
            
            
               Pieteikuma iesniedzējs ir pierādījis, ka tāda veida augstas efektivitātes maiņstrāvas ģeneratori, kā aprakstīts pieteikumā, nav izmantoti vairāk kā 3 % jaunu pasažieru automobiļu, kas reģistrēti atsauces gadā, proti, 2009. gadā.
            
         
               (4)
            
            
               Lai noteiktu CO2 emisiju ietaupījumu, kuru radīs inovatīvā tehnoloģija, kad tā tiks uzstādīta transportlīdzeklī, ir jānosaka atsauces transportlīdzeklis, ar kuru būtu jāsalīdzina tāda transportlīdzekļa efektivitāte, kurš aprīkots ar inovatīvo tehnoloģiju, kā paredzēts Īstenošanas regulas (ES) Nr. 725/2011 5. un 8. pantā. Ja inovatīvā tehnoloģija tiek uzstādīta jauna tipa transportlīdzeklī, ir lietderīgi par piemērotu atsauces tehnoloģiju uzskatīt maiņstrāvas ģeneratoru, kura lietderības koeficients ir 67 %. Ja DENSO efektīvais maiņstrāvas ģenerators tiek uzstādīts jau pastāvoša tipa transportlīdzeklī, atsauces tehnoloģijai būtu jābūt attiecīgā tipa jaunākās versijas maiņstrāvas ģeneratoram, kas jau ir laists tirgū.
            
         
               (5)
            
            
               Pieteikuma iesniedzējs ir iesniedzis CO2 samazinājuma testēšanas metodiku, kurā iekļautas formulas, kas atbilst tehniskajās norādēs aprakstītajām formulām, kuras izmanto vienkāršotajā pieejā attiecībā uz efektīviem maiņstrāvas ģeneratoriem. Komisija uzskata, ka testēšanas metodika nodrošinās testēšanas rezultātus, kas ir pārbaudāmi, atkārtojami un salīdzināmi, un ka tā spēj reālistiskā veidā ar pārliecinošu statistisko nozīmīgumu pierādīt inovatīvās tehnoloģijas priekšrocības CO2 emisiju ziņā saskaņā ar Īstenošanas regulas (ES) Nr. 725/2011 6. pantu.
            
         
               (6)
            
            
               Tā kā pieteikuma iesniedzēja izmantotā testēšanas metodika un CO2 emisiju ietaupījuma aprēķināšanas formulas visos aspektos ir identiskas Komisijas Īstenošanas lēmuma 2013/341/ES (4) pielikuma metodikai, konsekvences labad, lai noteiktu, cik lielu CO2 emisiju samazinājumu iespējams panākt ar DENSO efektīvo maiņstrāvas ģeneratoru, ir lietderīgi izmantot Īstenošanas Lēmuma 2013/341/ES metodiku.
            
         
               (7)
            
            
               Ņemot vērā iepriekš minēto, Komisija uzskata, ka pieteikuma iesniedzējs ir pietiekami pārliecinoši pierādījis, ka inovatīvā tehnoloģija ļauj samazināt emisijas vismaz par 1 g CO2/km.
            
         
               (8)
            
            
               Inovatīvās tehnoloģijas dotos samazinājumus var daļēji pierādīt ar standarta testa ciklu, un tāpēc sertificējamais galīgais kopējais samazinājums būtu jānosaka saskaņā ar Regulas (ES) Nr. 725/2011 8. panta 2. punkta otro daļu.
            
         
               (9)
            
            
               Verifikācijas ziņojumu sagatavoja Transportlīdzekļu sertifikācijas aģentūra (VCA), kas ir neatkarīga un sertificēta struktūra, un ziņojumā ir apstiprināti pieteikumā izklāstītie konstatējumi.
            
         
               (10)
            
            
               Tāpēc iebildumi pret konkrētās inovatīvās tehnoloģijas apstiprināšanu nebūtu jāceļ.
            
         
               (11)
            
            
               Lai varētu noteikt vispārējo ekoinovācijas kodu, kas saskaņā ar Eiropas Parlamenta un Padomes Direktīvas 2007/46/EK (5) I, VIII un IX pielikumu lietojams attiecīgajos tipa apstiprinājuma dokumentos, būtu jānosaka individuālais kods, ar kuru apzīmēt inovatīvo tehnoloģiju, kas apstiprināta ar šo īstenošanas lēmumu.
            
         
               (12)
            
            
               Visiem ražotājiem, kas vēlas samazināt vidējās īpatnējās CO2 emisijas, izmantojot CO2 emisiju samazinājumu, kuru dod ar šo īstenošanas lēmumu apstiprinātā inovatīvā tehnoloģija, un tādējādi sasniegt savu īpatnējo emisiju mērķi, saskaņā ar Īstenošanas regulas (ES) Nr. 725/2011 11. panta 1. punktu būtu jāatsaucas uz šo īstenošanas lēmumu savā pieteikumā par EK tipa apstiprinājuma sertifikāta saņemšanu attiecīgajiem transportlīdzekļiem,
            
         IR PIEŅĒMUSI ŠO LĒMUMU.
   1. pants
   1.   DENSO efektīvais maiņstrāvas ģenerators (ražīguma klase no 100 A līdz 250 A), kuru paredzēts izmantot M1 kategorijas transportlīdzekļos, tiek apstiprinātas par inovatīvu tehnoloģiju Regulas (EK) Nr. 443/2009 12. panta nozīmē.
   2.   CO2 emisiju samazinājumu, ko nodrošina 1. punktā minētā maiņstrāvas ģeneratora izmantošana, nosaka, izmantojot Īstenošanas lēmuma 2013/341/ES pielikuma metodiku.
   3.   Saskaņā ar Īstenošanas regulas (ES) Nr. 725/2011 11. panta 2. punkta otro daļu CO2 emisiju samazinājumu, kas noteikts saskaņā ar šā panta 2. punktu, sertificēt un iekļaut atbilstības sertifikātā un attiecīgā tipa apstiprinājuma dokumentācijā, kas minēta Direktīvas 2007/46/EK I, VIII un IX pielikumā, drīkst tikai tad, ja samazinājums nav mazāks par Īstenošanas regulas (ES) Nr. 725/2011 9. panta 1. punktā noteikto robežvērtību.
   4.   Individuālais ekoinovācijas kods, kas jānorāda tipa apstiprinājuma dokumentācijā saistībā ar inovatīvo tehnoloģiju, kura apstiprināta ar šo lēmumu, ir “14”.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2015. gada 7. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 140, 5.6.2009., 1. lpp.
   
   
      (2)  Komisijas 2011. gada 25. jūlija Īstenošanas regula (ES) Nr. 725/2011, ar ko izveido procedūru inovatīvu tehnoloģiju apstiprināšanai un sertificēšanai, lai samazinātu CO2 emisijas no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 (OV L 194, 26.7.2011., 19. lpp.).
   
      (3)  https://circabc.europa.eu/d/a/workspace/SpacesStore/42c4a33e-6fd7-44aa-adac-f28620bd436f/Technical%20Guidelines%20February%202013.pdf.
   
      (4)  Komisijas 2013. gada 27. jūnija Īstenošanas lēmums 2013/341/ES par Valeo Efficient Generation Alternator apstiprināšanu par inovatīvu tehnoloģiju CO2 emisiju samazināšanai no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 (OV L 179, 29.6.2013., 98. lpp.).
   
      (5)  Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva) (OV L 263, 9.10.2007., 1. lpp.).